የቻይናው ጠቅላይ ሚኒስትርና የሳዑዲ ንጉስ ለዶክተር አብይ አህመድ የእንኳን ደስ አልዎት መልዕክት አስተላለፉ
የቻይናው ጠቅላይ ሚኒስትር ሊ ኬቺና የሳዑዲ አረቢያ ንጉስ ሰልማን ቢን አብዱላዚዝ ለጠቅላይ ሚኒስትር ዶክተር አብይ አህመድ 'የእንኳን ደስ አለዎት' መልዕክት አስተላለፉ።የቻይናው ጠቅላይ ሚኒስትሩ ሊ ኬቺ በላኩት መልዕክት አዲስ ከተሰየሙት ጠቅላይ ሚኒስትር ዶክተር አብይ ጋር በጋራ በመሥራት የሁለቱ አገሮች ስትራቴጂካዊ ግንኙነት ተጠናክሮ እንደሚቀጥል ገልጸዋል። የሁለቱ አገሮች ግንኙነት በፈጣን እድገት ትልቅ ታሪካዊ ደረጃ ላይ እንደሚገኝ ጠቁመው ግንኙነቱም የጋራ መተማመን ላይ የተመሰረተ ፍሬያማ አጋርነት መሆኑን አንስተዋል።በተመሳሳይ የሳዑዲ አረቢያ ንጉስ ሰልማን 'ከጠቅላይ ሚኒስትር ዶክተር አብይ አህመድ ጋር በትብብር በመሥራት ለበርካታ ዓመታት የቆየውን የሁለትዮሽ ግንኙነት እንዲጠናከር እንሰራለን' ብለዋል። በተመሳሳይ የአረብ ሊግ ሴክሬታሪ ጄኔራል አህመድ አቡል ገይጥ ክቡር ዶክተር አብይ አህመድ ጠቅላይ ሚኒስትር ሆነው በመመረጣቸው የተሰማቸውን ደስታ ገልፀዋል፡፡